Tove Videbæk (KRF), 2001-04-05:
Uddannelse er utvivlsomt en af de allervigtigste parametre i kampen mod den regionale skævvridning.
Derfor er der et udtalt behov for, at der udarbejdes en sådan konkret og operationel strategi, der kan medføre, at den regionale udvikling på uddannelsesområdet sker efter et mønster, der er med til at vende den økonomiske og sociale skævvridning af landets regioner. Infrastruktur, vejnet, IT og mange andre ting er vigtige elementer, når virksomheder skal vælge, hvor de vil placere sig, men lige så vigtigt er det, at der er adgang til en veluddannet arbejdsstyrke.
Er kompetencerne ikke til stede, bliver det mindre interessant at slå sig ned.
Sådan er det også omvendt for personer eller ansatte, som er veluddannede.
Hvis de skal flytte til tyndt befolkede områder, er det også vigtigt for dem, at der findes videreuddannelsesmuligheder i nærheden, og at der findes et godt fagligt miljø med uddannelse og forskning
Det er glædeligt, at et enigt Folketing i sidste uge på Kristeligt Folkepartis initiativ vedtog at pålægge regeringen at fremlægge en række konkrete bud på, hvilke statslige arbejdspladser der kan flyttes ud i provinsen, og det er et meget spændende projekt.
Hvis vi tænker lidt tilbage bare på Aalborg Universitet, var der ingen, der for 30 år siden mente, det var realistisk, at der skulle ligge et universitet i Aalborg.
I dag har Aalborg Universitet bl.a. via sit tætte samarbejde med IT-industrien gjort sig til et kraftcenter for udvikling og viden i Nordjylland. Dermed være ikke sagt, at vi skal have et universitet i hver større dansk by, selvfølgelig skal vi ikke det, men vi skal have flere uddannelses- og forskningsinstitutioner flyttet ud, så det igen kan medføre flytning af erhvervsvirksomheder osv. til tyndt befolkede områder. I regionalpolitikken er det vigtigt at tænke langsigtet.
For hvad er konsekvensen om 20 år, hvis et område gradvis mister flere og flere arbejdspladser, kulturelle tilbud, uddannelsespladser osv.?
Det er en ond spiral, det kræver en aktiv indsats at vende, og det skal være nu, hvis det skal lykkes.
Hvis skævvridningen skal modvirkes, må der satses offensivt i yderområderne, og her kan det offentlige gå foran, bl.a. ved at placere højere uddannelses-, forsknings- og undervisningsinstitutioner i randområder for at fastholde de unge, som allerede bor der, og tiltrække andre.
Lokale voksne virksomheder kan heller ikke tiltrække veluddannet arbejdskraft, hvis ikke regionen er attraktiv på dette område.
Regeringen har i de regionalpolitiske debatter, som bl.a. Kristeligt Folkeparti har rejst, erkendt, at der er et problem, og ved en vedtagelse sidste år blev regeringen pålagt at beskrive, hvordan den fremover vil gennemføre en løbende vurdering af politiske tiltags konsekvenser for, hvordan de danske regioner udvikler sig i forhold til hinanden.
Men der skal ikke blot analyser til.
Nu skal der handling til, hvis den negative spiral skal vendes i disse områder, som virkelig er hvide pletter på uddannelses- og forskningslandkortet over Danmark.
Ministeren nævnte i sin tale, at man skal kunne få en uddannelse uden at flytte hjemmefra.
Hvis dette er målet, har vi et problem, der skal løses for de mennesker, der bor ude i landdistrikterne i de hvide pletter på uddannelseslandkortet, og dermed er vi tilbage til det transportproblem, som jeg gjorde opmærksom på under behandlingen af redegørelse nr. R 14: Når nu regeringens intention er, at ingen skal være nødt til at flytte hjemmefra for at få en uddannelse, så er der et konkret problem, der skal løses.
Der vil jeg gerne spørge: Vil undervisningsministeren tage initiativ til at løse dette problem, eventuelt i samarbejde med andre relevante ministre?
Der skal skabes attraktive uddannelsesmiljøer for unge i deres regionale områder og efterfølgende i erhvervslivet.
Kristeligt Folkeparti ser det som en vigtig opgave, at der arbejdes på et kvalitetsløft for yderområderne i Danmark, frem for at der bliver gravet en kvalitetskløft mellem yder- og inderområderne i landet, og derfor skal vi sikre en bedre regional dækning med placeringen af diverse uddannelser, og hertil er der brug for sådan en samlet konkret strategi, som er omtalt i dette beslutningsforslag.